Foto en video: Verdagtes in Boston-bloedbadDie Amerikaanse federale speurdiens (FBI) het beeldmateriaal van twee moontlike verdagtes in die Boston-bomontploffings openbaar gemaak. Die beeldmateriaal wys twee mans wat met swart rugsakke rondbeweeg naby aan waar die twee bomontploffings Maandag die Boston-marathon geruk het. Daar kan gesien word hoe die twee mans kalm en ŉ ent van mekaar af deur die skare vleg. Volgens ondersoekers van die FBI is die verdagtes moontlik “gewapen en verskriklik gevaarlik” en is die publiek gewaarsku om nie die mans te nader nie. Daar is vroeër bekend gemaak dat die ploftoestelle wat vir die aanvalle gebruik is, uit drukpotte bestaan het wat met stukke metaal, spykers en metaalballetjies gevul is. Drie mense is dood en meer as 160 is beseer in die aanval. Die twee verdagtes in die Boston-bomontploffings. Foto: FBI Pres. Barack Obama het intussen gister ŉ intergeloof-roudiens vir slagoffers van die bomontploffings bygewoon. “Ja ons gaan jou kry en ja jy sal geregtigheid in die gesig staar,” het Obama gewaarsku. Beeldmateriaal van die verdagtes verskaf deur die FBI: